**Vedtægter for Personaleforeningen FLORA**

**for medarbejdere i Administrationscenter ST Roskilde**

**og i DCE Centerenheden Roskilde**

# (Aarhus Universitet - Faculty of Science and Technology)

Vedtaget på foreningens konstituerende generalforsamling den 28. november 2016

# § 1 Navn, hjemsted og formål

Stk. 1. Foreningens navn er:

”Personaleforeningen FLORA for Administrationscenter ST Roskilde og DCE Centerenheden Roskilde”

Stk. 2. Foreningens adresse: Frederiksborgvej 399, 4000 Roskilde

Stk. 3. Foreningen har til formål at styrke og udbygge sammenhold og arbejdsklima blandt personalet gennem medlemsaktiviteter ved at planlægge, organisere og afholde arrangementer til glæde for alle medarbejdere ved Administrationscenter ST Roskilde og DCE Centerenheden Roskilde. Personaleforeningens bestyrelse består af frivillige, der gør arbejdet, fordi de synes det er sjovt og gerne vil gøre Administrationscenter ST Roskilde og DCE Centerenheden Roskilde til en endnu bedre arbejdsplads.

# § 2 Medlemsbetingelser

Stk. 1. Enhver, der er ansat i Administrationscenter ST Roskilde, i DCE Centerenheden Roskilde eller har en lokal arbejdsmæssig tilknytning til Administrationscentret eller DCE, kan være medlem af foreningen.

Stk. 2. Indmeldelse i personaleforeningen sker skriftligt ved aflevering af foreningens særlige indmeldelsesblanket eller ved fremsendelse mail til foreningens mailadresse Personaleforeningenflora@au.dk

Stk. 3. Udmeldelse af foreningen skal ske skriftligt via en mail til foreningens mailadresse Personaleforeningenflora@au.dk inden den 1. i en måned, hvorefter personaleenheden stopper kontingentbetaling via løntræk og giver meddelelse om udmeldelsen til kassereren i bestyrelsen. Udmeldelsen træder i kraft den efterfølgende måned.

# § 3 Kontingentopkrævning

Stk. 1. Der opkræves kontingent for medlemskab. Kontingentet fastsættes på den årlige generalforsamling. Kontingentet skal af skattemæssige årsager udgøre en væsentlig andel (minimum 50 %) af Personaleforeningens samlede indtægter.

Stk. 2. Kontingentet opkræves månedsvis bagud.

Stk. 3. Efter skriftlig aftale med bestyrelsen opkræves kontingent for medlemskab over lønkontoen.

Stk. 4. Tilbagebetaling af kontingent kan ikke finde sted.

# § 4 Ekstern deltagelse i aktiviteter

Stk. 1. Andre med tilknytning til arbejdspladsen ved Administrationscenter ST eller DCE kan deltage i medlemsaktiviteter mod betaling. Bestyrelsen fastsætter deltagergebyret for det enkelte arrangement.

Stk. 2. Efter bestyrelsens beslutning kan der etableres arrangementer med andre deltagere.

Bestyrelsen fastsætter gebyret for det enkelte arrangement.

# § 5 Generalforsamling

Stk. 1. Foreningen ledes af en generalforsamling og en bestyrelse. Generalforsamlingen er foreningens højeste myndighed og afholdes efter regnskabsårets afslutning og inden 1. april.

Stk. 2. Indkaldelse til generalforsamlingen skal ske via e-mail til medlemmerne med mindst 14 dages varsel.

Stk. 3. Indkaldelsen skal indeholde oplysninger om dagsorden samt være vedlagt et revideret regnskab.

Stk. 4. Forslag, der er fremsat af foreningens medlemmer, som ønskes behandlet på generalforsamlingen, skal være bestyrelsen i hænde mindst 8 arbejdsdage før general- forsamlingens afholdelse, og medlemmerne underrettes skriftligt inden general- forsamlingen om sådanne forslag.

Stk. 5. Generalforsamlingen er beslutningsdygtig uanset antallet af fremmødte medlemmer, når den er lovligt indkaldt.

Stk. 6. Alle afgørelser træffes ved simpelt stemmeflertal, jf. dog § 11 og § 12. Ved afstemninger fastsætter dirigenten afstemningsmetode og rækkefølge.

Stk. 7. Hvert medlem har en stemme ved generalforsamlingen. Medlemmer, der er forhindret i at møde op, kan afgive stemme ved skriftlig fuldmagt.

I så fald skal fuldmagten fremvises for dirigenten, inden afstemningens påbegyndelse. Hvert medlem kan kun fremvise én fuldmagt.

# § 6 Dagsorden

Dagsorden for ordinær generalforsamling skal indeholde følgende faste dagsordenspunkter:

1. Valg af dirigent
2. Valg af referent
3. Beretning fra bestyrelsen
4. Fremlæggelse og godkendelse af revideret regnskab
5. Behandling af indkomne forslag
6. Fremlæggelse af budget og fastlæggelse af det kommende års månedlige kontingent
7. Valg af 5-9 bestyrelsesmedlemmer
8. Valg af suppleanter, minimum 2 og maksimum antallet af valgte bestyrelsesmedlemmer
9. Valg af 1 revisor og 1 revisorsuppleant
10. Eventuelt

# § 7 Ekstraordinær generalforsamling

Stk. 1. Der indkaldes til ekstraordinær generalforsamling når

* + et flertal i bestyrelsen træffer beslutning herom, eller
	+ mindst 1/3 af medlemmerne fremsætter skriftligt begrundet anmodning herom, eller
	+ der træffes beslutning herom på den ordinære generalforsamling

Stk. 2. Der indsendes skriftligt forslag til dagsorden til bestyrelsen underskrevet af de medlemmer, der har fremsat begrundet anmodning.

Stk. 3. Indkaldelse skal ske i overensstemmelse med § 5, stk. 2 – 4. Beslutninger træffes i overensstemmelse med § 5, stk. 5 – 7.

Stk. 4. Ekstraordinær generalforsamling skal være afholdt senest 4 uger efter begæringens modtagelse.

# § 8 Valg til bestyrelsen og bestyrelsens opgaver

Stk. 1. Valg til bestyrelsen foregår ved afstemning. Ved eventuel stemmelighed foretages omvalg blandt de implicerede kandidater. Ved fortsat stemmelighed foretages lodtrækning.

Stk. 2. Foreningen ledes af en bestyrelse på 5-9 bestyrelsesmedlemmer. Alle medlemmer af bestyrelsen vælges for 1 år ad gangen.

Stk. 3. Bestyrelsen har ansvaret for ledelsen af foreningen og varetager foreningens daglige virksomhed efter de på generalforsamlingen vedtagne retningslinjer.

Stk. 4. Bestyrelsen konstituerer sig selv med formand og kasserer og fordeler i øvrigt opgaverne imellem sig.

Stk. 5. Formanden leder bestyrelsens arbejde og indkalder til møder.

Stk. 6. Foreningens bestyrelse er beslutningsdygtig når formanden og mindst 2 bestyrelsesmedlemmer er til stede. Alle afgørelser træffes ved simpelt stemmeflertal.

I tilfælde af stemmelighed er formandens stemme afgørende. Såfremt formanden grundet rejseaktiviteter eller lignende af længere varighed er forhindret i at deltage i bestyrelsesarbejdet, udpeger bestyrelsen en midlertidig formand.

Stk. 7. Bestyrelsen kan inddrage medlemmer udenfor bestyrelsen til at medvirke til udførelsen af enkelte opgaver.

# § 9 Regnskab

Stk. 1. Bestyrelsen udarbejder foreningens årsregnskab. Stk. 2. Regnskabsåret følger kalenderåret.

Stk. 3. Kassereren bestyrer foreningens midler og er pligtig til løbende at føre foreningens regnskab.

Stk. 4. På forlangende fremlægges regnskabet for foreningens revisor.

Stk. 5. Foreningen hæfter kun for sine forpligtelser med den for foreningen til enhver tid hørende formue. Der påhviler ikke foreningens medlemmer eller bestyrelse nogen personlig hæftelse, ligesom medlemmer ikke kan gøre krav på foreningens formue.

Stk. 6. Så længe foreningen modtager tilskud fra AU, skal regnskab, budget samt ændringer af foreningens vedtægter fremlægges for Administrationschefen på ST og Direktøren for DCE, der har ret til at yde tilskud under bestemte betingelser, herunder ret til at ophøre med tilskudsgivning, hvis Administrationschefen eller Direktøren finder, at tilskuddet ikke administreres og anvendes indenfor personaleforeningens formål.

Stk. 7. Administrationschefen på ST og Direktøren for DCE har som forudsætning for at yde tilskud, at foreningen opretter en bankkonto, hvorpå tilskuddet og medlemsbidrag straks indsættes, ligesom det er en forudsætning for ydelse af tilskuddet, at det anvendes til aktiviteter, der lovligt er besluttet af foreningen og som ligger indenfor foreningens formål.

# § 10 Tegningsret

Foreningen tegnes af 2 medlemmer af bestyrelsen i forening.

# § 11 Opløsning

Stk. 1. Opløsning af foreningen foretages på en til formålet indkaldt ekstraordinær generalforsamling. Alle afgørelser sker ved 2/3 flertal af de fremmødte. I tilfælde af foreningens opløsning tilfalder eventuelle midler velgørende formål efter generalforsamlingens beslutning. I det omfang foreningen råder over midler fra Administrationschefen på ST og Direktøren for DCE skal Administrationschefen og Direktøren godkende anvendelsen af midlerne i forbindelse med opløsning af foreningen.

# § 12 Vedtægtsændring

Stk. 1. Ændring af vedtægterne kan vedtages på en generalforsamling med 2/3 flertal af de fremmødte. For at kunne behandles skal forslag til vedtægtsændringer skriftligt bekendtgøres for medlemmerne senest en uge før generalforsamlingen.

*Note vedrørende Administrationscenter ST:*

*Administrationscenter ST har filialer i hhv. Aarhus, Foulum og Roskilde. For at sikre optimale vilkår for medarbejdernes frivillige arbejde i forbindelse med planlægning og afholdelse af aktiviteter, der styrker sammenhold og arbejdsklima i administrationscenteret, er det besluttet at etablere en selvstændig personaleforening på hver af de tre lokaliteter. De tre personaleforeninger i Administrationscenter ST fungerer på sammenlignelige vilkår.*

*Til støtte for koordineringen af aktiviteterne på tværs af filialer samt erfarings- og vidensudveksling mellem de tre personaleforeninger etableres en koordineringsgruppe bestående af medlemmer fra de tre personaleforeninger i Administrationscenteret. Koordineringsgruppens formål og opgaver beskrives i et særskilt dokument godkendt af de tre personaleforeninger.*